དུས་འཁོར་ཊཱིཀ་ཆེན་ལས་སྒྲུབ་ཐབས་ལེའུ་ཞང་ཞུང་པ་ཆོས་
དབང་གྲགས་པས་མཛད་པ་བཞུགས་སོ།།
༄༅། །ན་མ་ཤྲཱི་ཀཱ་ལ་ཙ་ཀྱྰ་ཡ། རྣམ་དག་ཡེ་ཤེས་འཇའ་ཚོན་དྲ་བའི་གཞལ་ཡས་ཁང་
ཆེན་སྲིད་པའི་སྐྱེད་ཚལ་ར་བར་ཆགས་བྲལ་འདམ་རྫབ་མེད་པའི་འདམ་སྐྱེས་ནི། །སར་པའི་ཟུར་
ཕུད་རྐང་སྟེགས་ལ་ཆགས་རྒྱུ་སྐར་བདག་པོ་འཁོར་བའི་རྒྱུ་སྐར་འཁོར་ལོར་འགྲོགས་བཏང་དེ་
ལ་འགྲན་འདོད་ཉིན་བྱེད་ཀྱང་། །འོད་ཟེར་རལ་པའི་ཐོར་ཅོག་མཆོག་ནི་དཀྱིལ་འཁོར་འཁོར་ལོའི་
ལྷ་རྣམས་ཞབས་སེན་ནོར་བུའི་ཅོད་པན་རྒྱན་གྱིས་དྲེགས་ལྡན་དཀྱིལ་འཁོར་བའི། །མཚན་དཔེ་
རྫོགས་པའི་རི་མོའི་ལྟད་མོས་རྒྱལ་རྣམས་སྤྱན་ཡངས་རི་མོར་བྲིས་གྱུར་དེ་དག་ཕྲིན་ལས་སྙིང་
ལ་གཡོ་བ་མེད་གྱུར་ཅིག །རྒྱལ་རྣམས་ཐུགས་རྗེ་ཉི་མའི་འོད། །རབ་དམན་གཏིང་ཟབ་ཁྲོན་པར་
ཡང་། །གསུང་ཟེར་སྣང་བ་བརྒྱ་འགོད་པ། །ཡོངས་འཛིན་རིན་ཆེན་སྒྲོན་རྣམས་རྒྱལ། །ཐུབ་བསྟན་
ས་ཆེན་ཁོར་ཡུག་ལ། །གདུགས་དཀར་གཅིག་འཛིན་གྲུབ་པའི་རྗེས། །རིམ་པ་དང་པོའི་བདུད་རྩི་
ཡི། །ཐིགས་པ་མཆོག་རྣམས་སྙིང་ལ་བཀོད། །ལྷག་མ་ལེའུའི་ཆུ་གཏེར་དུ། །རྣམ་དཔྱོད་པདྨ་ཅན་
བཀོད་པས། །མཁས་རྣམས་ཡིད་ཀྱི་གླང་པོ་ཆེ། །ལྕགས་ཀྱུ་མེད་པར་བཟུང་བར་བྱ༎
བཞི་པ་དབང་བསྐུར་བ་སྔོན་དུ་འགྲོ་བ་དཀྱིལ་འཁོར་གྱི་འཁོར་ལོ་སྒྲུབ་པའི་ཐབས་བཤད་
པའི་ལེའུ་ལ་གསུམ། མཆོད་པར་བརྗོད་ཅིང་བརྩམ་པར་དམ་བཅའ་བ། ལེའུའི་གཞུང་བཤད་པ།
ལེའུའི་མཚན་བསྟན་པའོ། །དང་པོ་ལ་གཉིས། མཆོད་པར་བརྗོད་པ་དང་། བརྩམ་པར་དམ་བཅའ་
བའོ། །དང་པོ་ལ་གཉིས། འགྱུར་བྱེད་ཀྱི་མཆོད་བརྗོད་དང༌། འགྲེལ་ཆེན་མཛད་པའི་མཆོད་བརྗོད་
དོ། །དང་པོ་ནི། བཅོམ་ལྡན་འདས་དཔལ་དུས་ཀྱི་འཁོར་ལོ་ལ་ཕྱག་འཚལ་ལོ། །ཞེས་པའོ། །གཉིས་
པ་ལ་གཉིས། གཞན་དོན་གྱི་གཙོ་བོའི་རྒྱུ་སྐུ་དང་གསུང་གཉིས་ལ་བསྟོད་པ། སྐུ་བཞི་སོ་སོར་ཕྱེ་
སྟེ་ཕྱག་འཚལ་བའོ། །དང་པོ་ནི། བཅོམ་ལྡན་འདས་ཀྱིས་བསོད་ནམས་དང་ཡེ་ཤེས་ཀྱི་ཚོགས་
1 ཞོལ། ཤོག ༡ ན ༥། གཙང་། ཤོག ༡ ན ༥ པདྨོ་ཅན་

140 དྲི་མེད་འོད་ཀྱི་སྒྲུབ་ལེའི་འགྲེལ་བཤད།
གཉིས་རྫོགས་པའི་མཐུས་གདུལ་བྱའི་དོན་དུ་སྤྲུལ་པ་སྟེ་བསྐྱེད་པའི་སྐུ་དང་གསུང་གཉིས་ལས་སྔ་
མ་ནི་གདུལ་དཀའི་སེམས་ཅན་ཅེས་པ་ནས། སྐྱེ་བོ་དམ་པ་མཁས་ཤིང་དུལ་བ་རྣམས་ཀྱི་དྲེགས་
པ་དང་བྲལ་བར་རབ་ཏུ་ཞི་བའི་སྐུར་མཐོང་བར་མཛད་དོ། །བཅོམ་ལྡན་འདས་གང་ཞིག་གི་གསུང་
སམ་སྐྲྀ་ཏའི་སྐད་གཅིག་པུ་ཁོ་ནར་གསུངས་པ་ནི་འཕགས་པ་དང་བོད་ལ་སོགས་པའི་སེམས་ཅན་
རང་རང་རྣམས་ཀྱི་མོས་པ་དང་བསམ་པ་དང་མཐུན་པའི་སེམས་ཀྱི་དབང་གིས་དེ་དག་སོ་སོ་ཀུན་
གྱི་སྒྲ་སྐད་དུ་གོ་སྟེ་གདུལ་བྱ་གཞན་དེ་དག་གི་རྣ་བར་སོན་པས་དམ་པའི་ལམ་ནི་ཡང་དག་སྟོན་
པར་བྱེད་པ་དེ་ལ་འདུད་དོ། །ཅེས་པའམ་ཡང་ན་ཁོ་ན་ཞེས་པ་སྟོན་པ་ཉིད་ལ་བྱས་ཏེ་དེས་སེམས་
ཅན་གྱི་སྐད་ཀྱི་གྲངས་ཇི་སྙེད་ཡོད་པའི་གྲངས་ཀྱི་གསུང་གིས་ལམ་སྟོན་པ་ལ་བྱའོ༎
གཉིས་པ་ལ་གཉིས། སྐུ་བཞིའི་མཚན་ཉིད་བསྟན་པ། སྐུ་བཞི་ཀའི་བདག་ཉིད་གཙོ་བོ་ལ་
ཕྱག་འཚལ་བའོ། །དང་པོ་ནི་མཚན་དཔེ་དང་སྟོབས་སོགས་ཀྱི་རྣམ་པ་ཀུན་གྱི་མཆོག་དང་ལྡན་
པའི་སྟོང་གཟུགས་ཀྱིས་སྤྲུལ་པའི་སྐུ་ནི་སྣོད་རུང་གི་མོས་པ་སྣ་ཚོགས་དང་ལྡན་པའི་རྒྱུ་ལས་དག་
མ་དག་རང་རང་གི་བསམ་པ་དང་མཐུན་པའི་གདུལ་བྱའི་སེམས་ཅན་རྣམས་ཀྱིས་མཐོང་བ་ནི་
སྤྲུལ་པའི་སྐུའི་མཚན་ཉིད་དོ། །བཅོམ་ལྡན་འདས་ཀྱི་གསུང་གང་ཞིག་གདུལ་བྱའི་སེམས་ཅན་མ་
ལུས་པ་ཀུན་གྱི་སྐད་ཀྱི་གྲངས་དང་མཉམ་པའི་སྒྲས་ཆོས་སྟོན་པ་གསུང་ཀུན་བརྗོད་པའི་རྫུ་འཕྲུལ་
གྱིས་བདག་ཉིད་རབ་ཏུ་གསལ་བར་བྱེད་པ་སེམས་ཅན་གྱི་བསམ་པ་དང་ལྡན་པའི་དབང་གིས་
ངེས་པ་ལྔ་ལྡན་གྱི་སྐུ་འདི་ནི་ལོངས་སྤྱོད་རྫོགས་པའི་སྐུའི་མཚན་ཉིད་དོ། །མི་རྟག་པར་བདེན་པ་
མིན་ཅིང་རྟག་པར་བདེན་པ་མིན་ལ་བདེན་པའི་གཅིག་མིན་ཅིང་དུ་མའི་མཚན་ཉིད་ཏེ་ངོ་བོས་གྲུབ་
པ་མིན་པ་དང་དངོས་པོར་བདེན་པ་མིན་ཅིང་དངོས་པོ་མེད་པར་བདེན་པའང་མིན་པའི་སངས་
རྒྱས་འདི་ནི་མཚན་འཛིན་གྱི་དམིགས་རྟེན་དང་བྲལ་ཞིང་གློ་བུར་གྱི་དྲི་མ་དང་བྲལ་བའི་དག་པ་
གཉིས་ལྡན་གྱི་ཆོས་སྐུའི་མཚན་ཉིད་ཅེས་བྱའོ། །སྟོང་པ་ཉིད་ཀྱི་གཟུགས་དང་སྙིང་རྗེ་མི་འགྱུར་
བའི་བདེ་ཆེན་ངོ་བོ་དབྱེར་མེད་འབྲལ་མི་རུང་དུ་གྲུབ་ཅིང་ཆགས་པ་དཀར་ཕྱོགས་ཆ་བཅོ་ལྔའི་
ངོ་བོ་ཡིན་པ་སྤངས་པ་དང་ཆགས་བྲལ་ནག་ཕྱོགས་ཆ་བཅུ་དྲུག་པ་ཉམས་པ་རྣམ་པར་སྤངས་ལ།
1 ཞོལ། ཤོག ༢ བ ༡ ཞེས་པའམ་ ཞོལ་ཕལ་ཆེར་ཞེས་འབྱུང་།

སྒྲུབ་ལེའི་མདོར་བསྡུས་དང་པོའི་རྣམ་བཤད། 141
ཤེས་རབ་རྐྱང་པའི་རིས་སུ་ཆད་པ་མིན་པའི་ཐབས་ཀྱི་རིས་སུ་ཆད་པ་ཉིད་ཀྱང་མིན་པ་འདི་ནི་ངོ་
བོ་ཉིད་ཀྱི་སྐུ་སྟེ་ཕྱི་ནང་གཉིས་ལས་གཞན་ནོ།
གཉིས་པ་ནི། དུས་ཀྱི་འཁོར་ལོ་ཞེས་སོགས་རྐང་པ་གསུམ་སྟེ། ཞི་བ་ཅེས་པས་ཐུགས་
གསུང་སྐུའི་གཙོ་བོའི་སྐུ་ནི་གོང་དུ་སྐྱེ་བོ་མཁས་པ་རྣམས་ཀྱིས་དྲེགས་པ་དང་བྲལ་བར་མཐོང་བར་
གསུངས་པའི་ཞི་བའི་སྐུར་བསྟན་ཏེ། དུས་ཀྱི་འཁོར་ལོ་ཞི་བ་ཁྲོས་པ་ནི་རྡོ་རྗེ་ཤུགས་ཡིན་པའི་ཕྱིར་
དང་། རྩ་ཞལ་དྲག་པོ་དང་སྟག་ལྤགས་འཛིན་པའི་ཞི་བའི་སྐུ་འོང་བ་མི་འགལ་སྤྱན་རས་གཟིགས་བཅུ་
གཅིག་ཞལ་ལྟ་བུ་དང་པདྨ་དྲ་བའི་རྒྱུད་དུ་འབྱུང་བའི་སྤྱན་རས་གཟིགས་དམར་པོ་ཞི་བ་སྟག་གི་ཤམ་ཐབས་ཅན་ལྟ་བུ།
བའི་ཕྱིར་རོ། །གཉིས་པ་ནི་སྒྲུབ་ཐབས་ལེའུའི་འགྲེལ་བཤད་ནི། ཞེས་པ་རྐང་པ་དང་པོར་བྱས་པའི་
རྐང་པ་གསུམ་པ་དང་བཞི་པ་གོང་འོག་བསྣོལ་བར་བྱ་སྟེ་དེ་ལྟར་ན་རྐང་པ་ལྔ་ག་གོ་སླའོ༎
གཉིས་པ་ལེའུའི་གཞུང་བཤད་པ་ལ་གསུམ། རྒྱུད་ཇི་ལྟར་བསྡུས་པའི་སྒོ་ནས་མཚམས་
སྦྱར་བ། གསོལ་བ་བཏབ་པ་དང་དེའི་ལན་ཇི་ལྟར་གསུངས་པ་དགོད་པ། གསོལ་བ་བཏབ་པའི་
དོན་མདོར་བསྡུས་ལྔས་རྒྱས་པར་བཤད་པའོ། །དང་པོ་ནི། འདིར་དཔལ་ལྡན་ཀ་ལཱ་པའི་གྲོང་གི་
ལྷོ། ཅེས་པ་ནས། ཚིགས་སུ་བཅད་པ་དང་པོས་འཁོར་ཆེན་པོ་ལ་རབ་ཏུ་བསྟན་པར་གྱུར་པ་ཅེས་
པའི་བར་ལ། དཀྱིལ་འཁོར་གློ་བསླང་གི་ཤར་སྒོའི་མཐའ་ན་རྒྱུད་སྡུད་པའི་རིན་པོ་ཆེའི་ཁང་པ་ཟུར་
དུ་ཡོད་པར་སྟོན་ཏེ། གཞན་དག་གོ་སླའོ༎
གཉིས་པ་ནི་རྒྱལ་བ་སྐྱེད་མཛད་བདག་གི་དབང་སྐུར་བདུན་པོ་རྣམས་དང་། ཅེས་པ་ནས།
འོག་མིན་གྱི་སྲིད་པའི་མཐར་ཐུག་པར་གཟུགས་ཀྱི་བསྒོམ་པས་འཇིག་རྟེན་པའི་དངོས་གྲུབ་བསྒྲུབ་
པའི་སླད་དུའོ་ཞེས་པ་ནི་བཅོམ་ལྡན་འདས་ཀྱི་ངེས་པའོ། །ཅེས་པའི་བར་ཏེ། འདིར་ཟླ་བ་བཟང་
པོས་དབང་བདུན་དང་བཅས་པའི་དབང་གོང་མ་རྣམས་ཐོབ་པར་གསུངས་ལ། དབང་བདུན་པོ་གང་
བསྐུར་བའི་དཀྱིལ་འཁོར་ཡང་གོང་རྣམས་སུ་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོའི་
སྟེང་དུ་དཔལ་ལྡན་རྒྱུ་སྐར་གྱི་དཀྱིལ་འཁོར་དང་འོག་ཏུ་ཆོས་དབྱིངས་གསུང་གི་དབང་ཕྱུག་གི་
དཀྱིལ་འཁོར་སྤྲུལ་ནས་རྒྱལ་པོ་གོ་དྲུག་དང་བཅས་པ་ལ་དབང་བསྐུར་བར་གསུངས་ཤིང་དཀྱིལ་
འཁོར་སྤྲུལ་བ་དེ་ནི་རིགས་ལྡན་གྲགས་པས་ཉི་མའི་ཤིང་རྟ་སོགས་ལ་དབང་བསྐུར་བ་ལ་ཡང་

142 དྲི་མེད་འོད་ཀྱི་སྒྲུབ་ལེའི་འགྲེལ་བཤད།
འདྲའོ། །དེའི་ཕྱིར་ཁ་རང་ངོལ་སོགས་ཅིག །ད་ལྟའི་དབང་རྣོན་ལ་མཆོག་དབང་འབའ་ཞིག་བསྐུར་
ནས་རྫོགས་རིམ་བསྒོམས་པ་ཉིད་ཀྱིས་མཆོག་འགྲུབ་བོ་ཞེས་གསུང་བའི་སློབ་མ་དེ་དག་ནི་ཟླ་
བཟང་ལས་ཀྱང་མཆོག་ཏུ་གྱུར་པ་སྟེ་ཤིན་ཏུ་ངོ་མཚར་རོ༎
བཅོམ་ལྡན་འདས་ཤཱཀྱ་ཐུབ་པ་དུས་ཀྱི་འཁོར་ལོའི་ཏིང་ངེ་འཛིན་ལ་སྙོམས་པར་ཞུགས་
པའི་དོན་ནི། སྟོན་པ་ཆགས་བྲལ་གྱི་སྐུའི་རྣམ་པ་སྤངས་ནས་དང་པོའི་སངས་རྒྱས་ཡབ་ཡུམ་
ཞལ་སྦྱོར་དཀྱིལ་འཁོར་གྱི་འཁོར་ལོ་དང་བཅས་པར་རྩེ་གཅིག་ཏུ་སྣང་བར་མཛད་པའོ། །འདིའི་
བསྐྱེད་རིམ་ནི་མི་བསྐྱོད་པ་ལ་སོགས་པ་ནས་རབ་གཏུམ་མའི་བར་དངོས་སུ་སྨོས་པ་དང་གཞན་
ཡང་ལྷ་སོ་སོའི་སྒྲུབ་ཐབས་སུ་གསུངས་པ་གཅིག་དང་འོག་མིན་གྱི་མཐར་ཐུག་པའི་དངོས་གྲུབ་
བསྒྲུབ་པའི་སླད་དུ་གསུངས་པ་གཉིས་དཀྱུས་གཅིག་ཏུ་འབྱུང་བ་ལས་སྔ་མ་མཆོག་བསྒྲུབ་པའི་
ཐབས་སུ་གསུངས་པ་དོར་ནས་ཕྱི་མའི་དོན་ལོག་པར་བཟུང་སྟེ་སྨྲ་བར་མི་བྱའོ། །ཕྱི་མའི་སྐབས་
སུ་གཟུགས་ཀྱི་བསྒོམ་པས་ཞེས་ཁྱད་པར་དུ་སྨོས་པ་ནི་ཐུན་མོང་གི་དངོས་གྲུབ་བསྒྲུབ་པ་ལ་ལྷའི་
རྣམ་པ་དང་ང་རྒྱལ་གཉིས་ཀྱི་ནང་ནས་སྔ་མ་གཙོ་བོ་ཡིན་པ་སྟོན་པར་བྱས་ན་འཐད་པར་སེམས་
སོ། །ཚིག་དོན་ལྷག་མ་གོ་སླའོ༎༡
གསུམ་པ་ལ་ལྔ། བསྲུང་བ་དང་སྡིག་པ་བཤགས་པ་ལ་སོགས་པའི་མདོར་བསྡུས། བསྐྱེད་
པའི་རིམ་པས་སྐུ་རྫོགས་པའི་མདོར་བསྡུས། སྲོག་དང་ལྷ་བསྐྱེད་པའི་མདོར་བསྡུས། བསྐྱེད་པའི་
རིམ་པ་དང་རྫོགས་པའི་རིམ་པའི་མདོར་བསྡུས། ལས་སྣ་ཚོགས་པའི་སྒྲུབ་ཐབས་ཀྱི་མདོར་བསྡུས་
སོ། །དང་པོ་ལ་གསུམ། བསྒྲུབ་བྱའི་གཙོ་བོ་ངོས་བཟུང་བ། གང་དུ་བསྒྲུབ་པའི་གནས་བསྟན་པ།
སྒྲུབ་པའི་ཐབས་ཀྱི་ཁྱད་པར་བཤད་པའོ། །དང་པོ་ལ་བཞི། མཚམས་སྦྱར་བ། ཕྱི་ནང་གི་དུས་ཀྱི་
འཁོར་ལོ་ངོས་བཟུང་བ། བསྐྱེད་རིམ་གྱི་ལམ་གྱི་ཆིངས་བསྟན་པ། གཞན་དུས་ཀྱི་འཁོར་ལོ་གཙོ་
བོར་བསྟན་པའོ། །དང་པོ་ནི། ད་ནི་དུས་རྣམ་པར་དག་པས་བཅོམ་ལྡན་འདས་ཀྱི་གཟུགས་བརྟག་
པ་སྟེ་རིམ་པ་དང་པོར་བསྒོམ་ཚུལ་མདོར་བསྟན་ནས་གསུངས་པ་ཟླ་བའི་སྐུ་ཞེས་པ་ལ་སོགས་པ་
སྟེ་ཅེས་པའོ། །གཉིས་པ་ནི། འདིར་ཕྱི་དང་ནང་གི་དུས་ཀྱི་འཁོར་ལོ་དང་པོའི་སངས་རྒྱས་ལས་
བཅོམ་ལྡན་འདས་ཀྱིས་གསུངས་པ། ཉིན་མོ་དང་ཉི་མ་དང་རྡོ་རྗེ་དང་རྡུལ་ནི་ལུས་ཀྱི་སྒོ་ནས་

སྒྲུབ་ལེའི་མདོར་བསྡུས་དང་པོའི་རྣམ་བཤད། 143
ཐབས་ཡིན་ཀྱང་བསམ་པའི་དབྱེ་བས་མཚན་མོ་དང་ཟླ་བ་དང་ཁུ་བ་དང་པདྨ་སྟེ་ཤེས་རབ་ཀྱི་
ཕྱོགས་ཡིན་ལ་ཐབས་ཤེས་དེ་དག་ཕྱོགས་གཅིག་ཏུ་བསྡོམས་པའི་སྤྱི་ཙམ་པ་ནི་འདིར་ཕྱི་དང་ནང་
གི་དུས་ཞེས་བྱ་སྟེ་དེ་ནི་གཞན་དུས་ཀྱི་འཁོར་ལོ་བདེ་བ་ཆེན་པོ་དང་སྦྱར་བར་བྱའོ། །ཞེས་རྒྱུད་
འདིའི་ཕྱོགས་ལས་གསུངས་པ་དང་དེ་བཞིན་དུ་རྒྱུད་གཞན་དང་གཞན་འཁོར་ལོ་སྡོམ་པ་སོགས་
དག་ལས་ཀྱང་བཅོམ་ལྡན་འདས་ཀྱི་ཐབས་ཤེས་སྤྱིར་ཏེ་རྒྱུད་སྡེ་ཐུན་མོང་བའི་ཚུལ་གསུངས་པ།
ཕྱིའི་ཉིན་མོ་དང་གཞན་གྱི་བཅོམ་ལྡན་འདས་རྡོ་རྗེ་ཅན་ནི་ཐབས་དང་ཕྱི་རོལ་གྱི་མཚན་མོ་དང་
བཅོམ་ལྡན་འདས་མ་ནི་ཤེས་རབ་ཏུ་རབ་ཏུ་གྲགས་ཏེ། དེ་བཞིན་དུ་ཇི་ལྟར་ནང་ལ་ཡང་ཉི་མ་དང་
འདྲ་བ་དྲག་པོ་དབང་ཕྱུག་སོགས་སྐྱེས་པ་རྣམས་ནི་ཐབས་དང་དེ་བཞིན་དུ་ཟླ་བ་ལྟར་ཨུ་མ་དང་
དེས་མཚོན་པའི་བུད་མེད་ནི་ཤེས་རབ་མར་འདོད་དོ༎
དེ་ལྟར་ཉི་མ་དང་ཟླ་བ་དང་ཅེས་པ་ནས། བཅུ་གཉིས་ཀྱི་མཚན་ཉིད་ཀྱི་ཁྱིམ་གྱི་འཁོར་ལོ་
སྟེ། ཅེས་པའི་བར་གྱི་དོན་ནི། དེ་ལ་ཕྱི་དུས་ཀྱི་འཁོར་ལོ་ནི་ཕྱི་རུ་ལོ་གཅིག་དུས་སུ་བྱས་པ་ལ་
ཁྱིམ་བཅུ་གཉིས་དང་ཆུ་ཚོད་ཉིས་ཁྲི་ཆིག་སྟོང་དྲུག་བརྒྱ་ནི་དེའི་འཁོར་ལོ་དང་ནང་དུས་ཀྱི་འཁོར་
ལོ་ནི་ནང་གི་ཉིན་ཞག་གཅིག་དུས་སུ་བྱས་ཏེ་དབུགས་ཉིས་ཁྲི་ཆིག་སྟོང་དྲུག་བརྒྱ་དང་འཕོ་བ་བཅུ་
གཉིས་ནི་འཁོར་ལོའོ། །ཁ་སྟག་ཅིག །ཉིན་མོ་དང་ཉི་མ་དང་རྡུལ་ནི་བསམ་པའི་དབྱེ་བས་ཐབས་རྡོ་
རྗེ་སྟེ་དུས་སོ། །ཞེས་དང་། ཉིན་མོ་ནི་ལུས་ཤེས་རབ་ཡིན་ཀྱང་བསམ་པ་ཐབས་བཅོམ་ལྡན་རྡོ་རྗེ་
ཅན་ཞེས་སོགས་ཐབས་ཤེས་ཀྱི་འཇོག་ཚུལ་སྨྲ་སྟེ་འོག་ཏུ་བརྟག་པར་བྱའོ༎
གཉིས་པ་ལ་གཉིས། སྦྱང་གཞི་སྐྱེ་འཆིའི་རིམ་པ་གཉིས་སུ་བསྟན་པ། སྦྱོང་བྱེད་སྐྱེ་བ་
དང་འཆི་བ་སྦྱོང་བའི་རྣལ་འབྱོར་གཉིས་སུ་ངེས་པར་བསྟན་པའོ། །དང་པོ་ནི། སྦྱང་གཞི་འཇིག་
རྟེན་པའི་ཀུན་རྫོབ་ཀྱི་གནས་ཚོད་ཀྱི་ཕྱི་ནང་གི་དུས་གཉིས་པོ་ནི་སེམས་ཅན་ཐམས་ཅད་ཀྱི་སྐྱེ་བ་
ལེན་པ་དང་འཇིག་པ་སྟེ་འཆི་བའི་རྒྱུར་གྱུར་པའོ། །སྔ་མར་རྒྱུད་གཞན་རྣམས་ལས་གསུངས་པ་
དེ་བཞིན་དུ་འདིར་ཡང་གསུངས་པ། ཕྱི་ནང་གི་དུས་གཉིས་པོ་དེ་ཉིད་ཀྱིས་རེས་འགའ་འབྱུང་པོ་
སེམས་ཅན་རྣམས་སྤྲོ་བ་སྟེ་སྐྱེད་པར་བྱེད་ཅིང་རེས་འགའ་དུས་གཉིས་པོ་ཉིད་ཀྱི་རྟག་ཏུ་སྡུད་པ་སྟེ་
འཆི་བར་བྱེད་དོ། །དུས་དེ་དག་སྒྲིབ་བྲལ་དུ་བྱེད་པ་ནི་བཅོམ་ལྡན་འདས་རྡོ་རྗེ་ཅན་དུས་ཀྱི་འཁོར་

144 དྲི་མེད་འོད་ཀྱི་སྒྲུབ་ལེའི་འགྲེལ་བཤད།
ལོའི་སྐྱེ་འཆི་སྦྱོང་བའི་རྣལ་འབྱོར་ཉིན་མཚན་ཏེ་ཐབས་ཤེས་གཉིས་སུ་མེད་པའི་རང་བཞིན་ཅན་
ཡིན་ནོ་ཞེས་པའོ། །འདི་གང་ལས་དྲངས་པའི་ཁུངས་ནི་སྔ་མ་རང་དོལ་ཕྱོགས་དག་གིས་མ་སྨྲས་ལ།
རྩ་རྒྱུད་རྒྱས་པའི་ཚིག་ལྟ་བུར་མངོན་ཡང་བརྟག་དཀའ་བར་སྣང་ངོ་༎
གཉིས་པ་ནི། སྦྱང་གཞི་ལ་གཉིས་སུ་ངེས་པ་དེ་ལྟར་ན་དུས་ཀྱི་འཁོར་ལོ་འདིའི་སྒྲུབ་པའི་
ཐབས་བསྐྱེད་པའི་རིམ་པ་ནི། སྦྱང་གཞི་ཁམས་དྲུག་ལྡན་གྱི་སྐྱེས་བུ་ཆེན་པོའི་སྐྱེ་བ་དང་འཇིག་པ་
སྟེ་འཆི་བ་རྣམ་པར་ཉམས་པ་སྟེ་སྦྱོང་བའི་དོན་དུ་རྣལ་འབྱོར་པ་རྣམས་ཀྱིས་འཆད་པར་འགྱུར་བའི་
རྣལ་འབྱོར་པ་རྣམ་པ་བཞིའི་རིམ་པས་རིམ་པ་དང་པོ་བསྒོམ་པར་བྱའོ། །ཁ་རང་ངམ་ཅིག །འཆད་
པར་འགྱུར་བའི་རྫོགས་རིམ་ཡན་ལག་དྲུག་གི་རིམ་པས་བྱའོ། །ཞེས་སྨྲ་བ་ནི་སྐབས་འཆོལ་བ་སྟེ།
འདི་ནི་བསྐྱེད་རིམ་གྱི་སྦྱང་གཞི་སྦྱོང་བྱེད། སྦྱོར་བའི་སྐབས་ཡིན་པའི་ཕྱིར་རོ། །དེ་ལ་ཕ་རྒྱུད་མ་
རྒྱུད་ཀྱི་ཁྱད་པར་ནི་གཙོ་བོར་བར་དོ་སྦྱོང་བ་རྒྱས་བསྡུས་ཀྱིས་འབྱེད་ལ། དེ་ཡང་གཙོ་བོར་རྫོགས་
རིམ་གྱི་སྒོ་ནས་ཡིན་མོད་ཀྱི་རིམ་པ་དང་པོར་ཡང་ཁྱད་པར་ཡོད་དོ། །འདིར་ཡང་མ་རྒྱུད་ཀྱི་དབང་
དུ་མཛད་ནས་བསྐྱེད་རིམ་ལ་སྐྱེ་འཆི་སྦྱོང་བའི་རྣལ་འབྱོར་གཉིས་ལས་ཟུར་དུ་བར་དོ་སྦྱོང་བའི་
རྣལ་འབྱོར་མེད་དེ། སྦྱང་གཞི་བར་དོ་ལ་ཡང་སྐྱེ་ཤི་གཉིས་སུ་ངེས་ལ་དེ་ནི་རྣལ་འབྱོར་གཉིས་པོ་
དེས་སྦྱོང་བར་འགྲེལ་ཆེན་ཉིད་ལས་གསུངས་པའི་ཕྱིར་དང་། ལུགས་འདི་ལ་བར་དོར་འཚང་རྒྱ་
བའི་རྣམ་གཞག་གཏན་མི་རུང་བའི་ཕྱིར་